b'\n_START_ARTICLE_\nDmitrij Medvedev\n_START_SECTION_\nBakgrunn\n_START_PARAGRAPH_\nHan ble f\xc3\xb8dt i St. Petersburg, dav\xc3\xa6rende Leningrad, og vokste opp som enebarn av to universitetsl\xc3\xa6rere i arbeiderforstaden Kuptsjino._NEWLINE_Medvedev er jurist, han tok eksamen fra Leningrad Universitet i 1987, ved samme universitet som Vladimir Putin. Han har siden arbeidet p\xc3\xa5 universitetet som dosent i juridiske fag og han var medforfatter til en l\xc3\xa6rebok i sivilrett som kom ut i 1991. Han har hatt arbeid for et t\xc3\xb8mmerfirma og en papirfabrikk i tillegg til \xc3\xa5 v\xc3\xa6re juridisk r\xc3\xa5dgiver for St. Petersburg by. I 1999 var han en av flere fra St. Petersburg som Putin brakte med seg til Moskva. Han har v\xc3\xa6rt Putins stabssjef, og han har v\xc3\xa6rt styreformann i Gazprom i flere perioder. Han blir betraktet som en moderat liberal pragmatiker, en god administrator og en av Putins lojale medarbeidere.\n_START_SECTION_\nPrivatliv\n_START_PARAGRAPH_\nSvetlana Linnik og Dimitrij Medvedev ble gift i 1989, like etter at Dimitrij hadde tatt endelig jurist-eksamen og Svetlana hadde fullf\xc3\xb8rt sin \xc3\xb8konomiutdannelse i St. Petersburg. I 1996 fikk de en s\xc3\xb8nn.\n_START_SECTION_\nVladimir Putins regjering\n_START_PARAGRAPH_\nI 1999 ble Vladimir Putin president. Medvedev ble f\xc3\xb8rst presidentens visestabssjef ved presidentens kontor og deretter og utnevnt som styreleder i Gazprom. I 2003 ble han Putins stabssjef og to \xc3\xa5r senere ble han den 14. november 2005 utnevnt til f\xc3\xb8rste visestatsminister av president Vladimir Putin, en tittel han delte med Sergej Ivanov.\n_START_SECTION_\nPresidentvalget i Russland 2008\n_START_PARAGRAPH_\nVladimir Putin, som ikke kunne stille til valg en tredje gang, ga sin st\xc3\xb8tte til Medvedevs kandidatur Medvedev ble etterhvert ogs\xc3\xa5 st\xc3\xb8ttet av partiene \xc2\xabForent Russland\xc2\xbb, \xc2\xabRettferdig Russland\xc2\xbb, \xc2\xabLandbrukspartiet\xc2\xbb og \xc2\xabSivil Makt\xc2\xbb._NEWLINE_Medvedev tok i valgkampen opp temaet at offentlige russiske ansatte burde v\xc3\xa6rt bedre rustet til \xc3\xa5 h\xc3\xa5ndtere og opprettholde russisk lov. Medvedev lovte ogs\xc3\xa5 \xc3\xa5 revidere russiske lover, samt \xc3\xa5 kutte matvareprisene i landet hvis han ble valgt som president. Medvedev tok i senere taler opp at han var kritisk til den russiske statens for sterke engasjement i n\xc3\xa6ringslivet, og at sentrale politikere deltok i styringen av russiske n\xc3\xb8kkelselskaper. I samme tale sa Medvedev at han mente at kampen mot korrupsjon ville v\xc3\xa6re en prioritert sak i hans virke som president._NEWLINE_Medvedev nektet \xc3\xa5 delta i offentlige debatter i valgkampen, noe som fikk kommunistlederen Gennadij Ziuganov til \xc3\xa5 hevde at Kreml var redde for \xc3\xa5 m\xc3\xb8te sine motstandere. Russiske medier, som stort sett alle er kontrollert av myndighetene, konsentrerte sin fjernsynsdekning av kun Medvedev._NEWLINE_Utdypende artikkel: Presidentvalget i Russland 2008\n_START_SECTION_\nPresident i Russland\n_START_PARAGRAPH_\nMedvedev ble tatt i ed som president etter Vladimir Putin i en seremoni i Kreml 7. mai 2008. \xc2\xabMenneskerettigheter og frihet... er av h\xc3\xb8yeste viktighet for v\xc3\xa5rt samfunn\xc2\xbb sa Medvedev ved seremonien. Bare noen timer etter utnevnelsen og som en av sine f\xc3\xb8rste offisielle handlinger, nominerte han tidligere president Putin som kandidat til statsminister i Russland.\n_START_SECTION_\nKrigen i S\xc3\xb8r-Ossetia\n_START_PARAGRAPH_\nI august 2008 startet nye voldeligheter, f\xc3\xb8r det den 7. august br\xc3\xb8t ut regul\xc3\xa6re krigshandlinger mellom styrker fra S\xc3\xb8r-Ossetia og Georgia. Dagen etter ble ogs\xc3\xa5 russiske styrker involvert, b\xc3\xa5de med soldater, fly og pansrede styrker. Russerne begynte da \xc3\xa5 angripe m\xc3\xa5l inne i selve Georgia.'